

# REPUBLIKA HRVATSKA

 PRIMORSKO - GORANSKA ŽUPANIJA



|  |  |
| --- | --- |
| KLASA:032-02/20-01/1URBROJ:2170/01-10-00-20-84Rijeka, 2. travnja 2020. godine | **MEDIJIMA** **- SVIMA -**  |

**ZABRANA NAPUŠTANJA MJESTA PREBIVALIŠTA I STALNOG BORAVKA: NOVI NAČIN IZDAVANJA PROPUSNICA**

**Stožer civilne zaštite Republike Hrvatske donio je odluku o izmjeni načina izdavanja propusnica s kojima građani mogu napustiti svoja mjesta prebivališta i stalnog boravka u Republici Hrvatskoj.**

**Odluka je dostupna na sljedećoj poveznici:** <https://civilna-zastita.gov.hr/UserDocsImages/CIVILNA%20ZA%C5%A0TITA/PDF_ZA%20WEB/Odluka%20o%20izmjenama%20i%20dopunama%20Odluke%20o%20zabrani%20napu%C5%A1tanja%20mjesta%20...%20-%20e-Propusnice.pdf>.

**Prema navedenoj odluci postojeće propusnice koje su izdane građanima vrijede isključivo do nedjelje 5. travnja, do ponoći, a za napuštanje mjesta prebivališta odnosno stalnog boravka građani će od ponedjeljka 6. travnja morati imati novu propusnicu.**

**Novu propusnicu oni kojima je nužna mogu već sada zatražiti putem sustava e-Propusnica. Te će propusnice vrijediti maksimalno 14 dana, ovisno o razlogu zbog kojeg se izdaju.**

**Važno je naglasiti da se po novom sustavu kojeg je kreirala Republika Hrvatska moraju odbiti zahtjevi građana koji propusnice traže na rok dulji od 14 dana.**

**E-Propusnice sustav dostupan je na adresi** [**https://epropusnice.gov.hr**](https://epropusnice.gov.hr) **, a građanima omogućuje slanje zahtjeva za izdavanje propusnica korištenjem usluga e-Građani i NIAS (Nacionalni identifikacijski i autentifikacijski sustav).**

Prema podacima navedenim na službenoj web stranici Vlade za pravodobne i točne informacije o svemu vezanom uz situaciju nastalu kao posljedicu epidemije zarazom koronavirusom (www.koronavirus.hr), u sustavu e-Propusnice proces traženja/izdavanja e-propusnice je sljedeći:

* upisivanje adrese <https://epropusnice.gov.hr> u internetski preglednik,
* odabir liste vjerodajnica, kao i prilikom svakog drugog pristupa sustavu (token aplikacija, korisničko ime i lozinka, osobni certifikat i slično),
* potvrda podataka,
* ulaskom u korisničko sučelje, odabir jedne od opcija: zahtjev za propusnicom, pregled propusnica ili pregled zahtjeva,
* ukoliko se želi predati zahtjev za izdavanjem propusnice, treba ispuniti tražene podatke te potvrditi zahtjev,
* nakon odobrenja, e-Propusnica bit će vidljiva u pdf formatu (osoba kojoj bude odobrena e-propusnica, dobit će potvrdu na mail kojeg navede u zahtjevu s linkom na propusnicu).

Digitalne e-Propusnice u potpunosti zamjenjuju fizičke propusnice, a izdaju ih:

* poslodavci -  zaposlenicima,
* izabrani liječnik obiteljske medicine – pacijentima,
* nadležni stožer civilne zaštite – građanima.

Eventualna pitanja u vezi s funkcionalnostima susta e-Propusnice za građane mogu se uputiti službi za podršku: [epropusnice@uprava.gov.hr](https://www.koronavirus.hr/UserDocsImages/epropusnice%40uprava.gov.hr) (0-24 h).

Podsjećamo, budući da na pojedinim područjima postoji znatno povećani rizik od prijenosa bolesti COVID-19 (koronavirus), Stožer civilne zaštite Republike Hrvatske prošlog je tjedna donio odluku o zabrani napuštanja mjesta prebivališta i stalnog boravka u Republici Hrvatskoj i to kako bi se smanjila mogućnost daljnjeg širenja bolesti. Jučer je donesena i dopuna te odluke koja se odnosi na opisani novi način izdavanja propusnica.

Prema odluci Stožera civilne zaštite RH, napuštanje mjesta prebivališta ili stalnog boravka dozvoljeno je isključivo uz propusnice i to samo u iznimnim situacijama, a to su:

a)promet i kretanje nužno za opskrbu pojedinih područja,

b)dnevne migracije zaposlenih u službama bitnim za pružanje zdravstvene i veterinarske zaštite, dostavu lijekova i sanitetskog materijala, održavanje komunalne djelatnosti, vodoopskrbe i odvodnje, opskrbe plinom i strujom, zaštitarske službe,

c)izvješćivanje javnosti,

d)stanovnike koji zahtijevaju hitnu medicinsku skrb,

e)vitalne obiteljske razloge poput pružanja skrbi djeci ili starijim osobama ili kupnje hrane i osnovnih potrepština,

f)putovanja na posao i s posla ako je obavljanje posla neophodno i ne može se obaviti od kuće,

g) žurne i operativne službe koje sudjeluju u sprječavanju širenja bolesti COVID-19.

Prilikom ulaska i izlaska s područja moraju se poštivati sljedeće mjere:

* socijalno distanciranje,
* ne zadržavanje na javnim prostorima,
* posjedovanje valjane propusnice.

Prema Odluci Stožera civilne zaštite RH o zabrani napuštanja mjesta prebivališta i stalnog boravka u Republici Hrvatskoj, propusnice za ulazak i izlazak s područja prebivališta ili stalnog boravišta izdaju:

* odgovorne osobe u pravnoj osobi odnosno poslodavci u slučajevima pod a, b, c, f ili g odnosno u slučaju prometa i kretanja nužnog za opskrbu pojedinih područja, dnevnih migracija zaposlenih u službama bitnim za pružanje zdravstvene i veterinarske zaštite, dostavu lijekova i sanitetskog materijala, održavanje komunalne djelatnosti, vodoopskrbe i odvodnje, opskrbe plinom i strujom, zaštitarske službe, izvještavanja javnosti, putovanja na posao i s posla ako je obavljanje posla neophodno i ne može se obaviti od kuće, žurne i operativne službe koje sudjeluju u sprječavanju širenja bolesti COVID-19,
* izabrani liječnik obiteljske medicine u slučaju pod d tj. stanovnicima koji zahtijevaju hitnu medicinsku skrb,
* nadležni stožeri civilne zaštite u slučaju pod e tj. kada se radi o vitalnim obiteljskim razlozima poput pružanja skrbi djeci ili starijim osobama ili kupnje hrane i osnovnih potrepština.

**Unaprijed zahvaljujem na objavi i srdačno vas pozdravljam.**

**S poštovanjem, Ured Grada Rijeke**

 **Suradnica za odnose s medijima**

 **Iva Balen**